PÁLYÁZATI ÚTMUTATÓ

I. FEJEZET

ÁLTALÁNOS TUDNIVALÓK

**I. A pályázat célja**

A tudományos és innovációs, a technológiai, az ipari és a logisztikai parkokról szóló 161/2023. (IV. 28.) Korm. rendelet (a továbbiakban: Korm. rend.) 4. § (1) pontja alapján az iparügyekért felelős miniszter pályázatot ír ki a „Logisztikai Park” cím elnyerésére.

A Gazdaságfejlesztési Minisztérium célja, hogy jelen pályázattal lehetőséget adjon a „Logisztikai Park” cím elnyerésére olyan szervezetek számára, amelyek a vállalkozások versenyképességének növelésével vonzó befektetési környezetet teremtenek, korszerű telephely kialakításával és emelt szintű szolgáltatások nyújtásával.

A Korm. rend. szerint logisztikai park: logisztikai bázisú, legalább 60%-ban logisztikai (raktározási, szállítmányozási) kapacitásokra építő, elsősorban piac által vezérelt, olyan infrastruktúrával ellátott terület, ahol az alapszolgáltatások legfontosabb csoportja közvetlenül kötődik a logisztikához, illetve szolgáltatási tevékenység zajlik, továbbá a logisztikai, az ipari, az önkormányzati és a befektetési szereplők között integrált az együttműködés.

A Logisztikai Park cím viselője jogosult a jogszabályokban meghatározott támogatást igényelni, illetve a jogszabályokban vagy pályázati rendszerekben megfogalmazott támogatásra, kedvezményre pályázni. A Logisztikai Parkok esetében a címhez kapcsolódóan a beruházással összefüggő közigazgatási hatósági ügyek nemzetgazdasági szempontból kiemelt jelentőségű beruházássá nyilvánítása egyszerűsített eljárásrenddel valósul meg. A cím megszerzése nem jelent közvetlen pénzügyi támogatást. A vállalkozás, amely a telephelyén vagy fióktelepén végzett tevékenységből származó teljes éves nettó árbevételének legalább 60 százalékát raktározási és szállítmányozási tevékenységből szerzi, a telephely területének nagysága eléri a 3 ha-t, és a fedett raktározási kapacitása legalább 3 000 m2, 2025. január 1-jétől kizárólag az e pályázati kiírás alapján megszerzett Logisztikai Park cím birtokában végezhet logisztikai tevékenységet az adott telephelyen.

**II. A pályázók köre**

A „Logisztikai Park” cím elnyerésére pályázhat a logisztikai parkot megvalósítani, fejleszteni és üzemeltetni szándékozó, e célból megfelelő stratégiát kidolgozó

* gazdasági társaság,
* helyi önkormányzat vagy
* helyi önkormányzatok társulása

(a továbbiakban együtt: Pályázó), amely a következőkben meghatározott feltételeknek megfelelő területtel, infrastruktúrával, szolgáltatásokkal és szakmai háttérrel rendelkezik és a hatósági előírásoknak és a szakmai követelményeknek mindenben megfelel.

Nem pályázhat a „Logisztikai Park” cím elnyerésére olyan szervezet, amely

1. az adózás rendjéről szóló törvény szerint – a pályázata benyújtásának időpontjában – nem minősül köztartozásmentes adózónak;
2. saját tőkéjét elvesztette vagy saját tőkével nem rendelkezik (kivéve a helyi önkormányzat és a helyi önkormányzatok társulása);
3. az államháztartás alrendszereiből juttatott támogatásra vonatkozó szerződésben vállalt valamely kötelezettségét – a pályázat benyújtását megelőző két naptári éven belül – nem teljesítette.

**III. A pályázati feltételek**

A pályázati feltételeket a Kormány honlapján közzétett pályázati kiírás tartalmazza.

**IV. A pályázat benyújtásának módja, helye és határideje**

1. Pályázatot benyújtani csak magyar nyelven, kizárólag a pályázathoz készített, a pályázati útmutatóban közölteknek megfelelően kitöltött pályázati adatlapon és formanyomtatványon, valamint az előírt kötelező mellékletek hiánytalan csatolásával lehet. Az adatlap „Kérelem” oldalát külön, a „Nyilatkozatok” táblázat részt is cégszerűen aláírva, szkennelve szintén be kell benyújtani (aláíró csak az lehet, aki(k)nek az aláírási címpéldányát becsatolták).
2. A pályázati útmutató, a pályázati adatlap és a formanyomtatvány a kormány honlapjáról ([www.kormany.hu](http://www.kormany.hu)) letölthető. Az adatlap és a formanyomtatvány sem tartalmukban, sem alakjukban nem változtatható.
3. Az 1) bekezdés szerinti kitöltött pályázati adatlapot és formanyomtatványt szerkeszthető formátumban, az előírt kötelező mellékleteket, valamint a már megvalósult beruházásról készült nagy felbontású fényképet, vagy a tervezett beruházás látványtervének nagyfelbontású képét elektronikus úton kell benyújtani az iparipark@gfm.gov.hu e-mail címre.
4. A pályázatokat a pályázati útmutatóban leírt érvényességi, formai és tartalmi követelmények szerint kell benyújtani.
5. A pályázatok beadási határideje: folyamatos
6. A pályázatok elkészítésével kapcsolatosan a Gazdaságfejlesztési Minisztérium Ágazatfejlesztési Főosztálya az iparipark@gfm.gov.hu e-mail címen keresztül ad információt.

**V. Az elbírálás folyamata**

A pályázatok érdemi elbírálásának előfeltétele az érvényességi, valamint formai követelmények maradéktalan teljesítése.

1. Tartalmi értékelés

A Korm. rendelet 5. §-a értelmében a „Logisztikai Park” cím pályázat részletes szakmai követelményrendszerét, valamint a pályázat értékelési szempontjait a pályázati kiírás határozza meg.

Az **érvényességi és formai követelményeknek megfelelő pályázatok** tartalmi értékelésére az adatlapok, a formanyomtatvány, a becsatolt megvalósíthatósági tanulmány kivonat szakmai elbírálása alapján kerül sor. A szakmai elbírálás az alábbi rendszerben történik:

A Kötelezően teljesítendő szempontok mindegyikének „megfelelt” minősítést kell kapnia a Logisztikai Park cím megszerzéséhez

|  |
| --- |
| **Kötelezően teljesítendő szempontok** |
| **Sorszám** | **Szempontok** | **Adható értékelés** |
| **1.** | **A Pályázó Logisztikai Park működtetésével kapcsolatos elképzelései** |  |
| 1/A. | A Pályázó rendelkezik a Logisztikai Parkra vonatkozó megvalósíthatósági tanulmánnyal vagy a területen jelenleg is a logisztikai park cím elnyeréséhez szükséges jogszabályi rendelkezéseknek megfelelő tevékenység folyik. | megfelelt/nem felelt meg |
| **2.** | **Jogszabályi alapfeltételek** |  |
| 2/A. | a pályázat tárgyát képező, tervezett Logisztikai Park területe legalább 3 hektár | megfelelt / nem felelt meg |
| 2/B. | a pályázat tárgyát képező, tervezett a Logisztikai Park legalább 3 000 m2 fedett raktározási kapacitással rendelkezik | megfelelt / nem felelt meg |
| 2/C. | A pályázat tárgyát képező tervezett Logisztikai Park területén működő vállalkozás(ok) tevékenységből származó teljes éves nettó árbevételének legalább 60 százalékát raktározási és szállítmányozási tevékenységből szerzi(k) | megfelelt / nem felelt meg |
| **3.** | **A tervezett infrastruktúra hasznosulása** |  |
| 3/b | A Pályázó rendelkezik a pályázat tárgyát képező, tervezett Logisztikai Parkra vonatkozó üzleti tervvel, amely tartalmazza a hasznosításra és üzemeltetésre vonatkozó terveket. | megfelelt / nem felelt meg |

A Pályázatban bemutatandó szakmai szempontok alapján megszerezhető összesen 40 pontból legalább 25 pontot kell elérnie a Pályázónak a Logisztikai Park cím megszerzéséhez

|  |
| --- |
| **A Pályázatban bemutatandó szakmai szempontok** |
| **Sorszám** | **Szempontok** | **Adható értékelés** |
| **4.** | **A Logisztikai Park működtetésének biztosítása** |  |
| 4/A.  | A Pályázó alkalmassága a Logisztikai Park megfelelő működtetésére | 1-5 pont |
| 4/B. | a Logisztikai Park működtetésével kapcsolatos elképzelések, megvalósíthatósági tanulmány kidolgozottsága | 1-5 pont |
| 4/C. | a Logisztikai Park működtetésének pénzügyi megalapozottsága | 1-5 pont |
| **5.** | **a Logisztikai Park infrastrukturális környezete** |  |
| 5/A. | a Logisztikai Park területének közműellátottsága, vagy annak kiépítésére vonatkozó terv kidolgozottsága | 1-5 pont |
| 5/B. | a Logisztikai Park területének megközelíthetősége vagy annak kiépítésére vonatkozó terv kidolgozottsága | 1-5 pont |
| **6.** | **A tervezett infrastruktúra hasznosulása** |  |
|  | Logisztikai, raktározási és szolgáltatási tevékenységeket támogató alapinfrastruktúra, csarnokok és egyéb felépítmények kialakításának kidolgozottsága és megalapozottsága | 1-5 pont |
| **7.** | **Szolgáltatások** |  |
|  | KKV vállalkozások számára biztosított szolgáltatási és infrastrukturális környezet kidolgozottsága | 1-5 pont |
| **8.** | **Szolgáltatások** |  |
|  | A tervezett szakmai- és alapszolgáltatások kidolgozottsága | 1-5 pont |

2. Döntés-előkészítés, döntési mechanizmus

A pályázatok elbírálását a Gazdaságfejlesztési Minisztérium Ágazatfejlesztési Főosztálya végzi. Az érvényességi és formai követelmények nem teljesítése a pályázat elutasításával jár. Hiánypótlásra csak a kötelező mellékletek vonatkozásában, a bíráló írásbeli kérésére, a kérést követő 15 munkanapon belül van lehetőség. Amennyiben a Pályázó a kérelem ellenére nem nyújtja be a hiányzó mellékletet, a pályázat elutasításra kerül. A pályázatok elbírálása folyamatos.

A benyújtott teljes pályázati dokumentációt, a pályázati adatlapokat, mellékleteket és – amennyiben a Pályázó másként nem nyilatkozik – a teljes formanyomtatványt a Gazdaságfejlesztési Minisztérium, illetve az értékelésben résztvevő személyek bizalmasan kezelik.

A ”Logisztikai Park” cím odaítéléséről és az intermodális, regionális, vagy helyi logisztikai park kategóriába sorolásról – a Tudományos és Innovációs, Technológiai, Ipari és Logisztikai Park Tanács javaslatának figyelembevételével – az iparügyekért felelős miniszter dönt. A pályázat eredményeinek közlésére levélben, a döntést követő 15 munkanapon belül kerül sor.

A miniszter írásban értesíti a ”Logisztikai Park” címet elnyert címviselő szervezetet, hogy a logisztikai park a pályázatban foglalt területtel, valamint kötelezettségekkel létrejött, vagy a Pályázót arról, hogy a pályázat elutasításra került.

II. FEJEZET

TECHNIKAI ÚTMUTATÓ

a

„LOGISZTIKAI PARK” CÍM PÁLYÁZATI ADATLAP, FORMANYOMTATVÁNY ÉS MELLÉKLETEK KITÖLTÉSÉHEZ

|  |
| --- |
| Figyelem! Tekintettel arra, hogy a „Logisztikai Park” cím pályázat esetében hiánypótlásra nincs mód, kérjük, hogy az „Útmutató”-t figyelmesen olvassák el, hiszen a pályázat tartalmi és formai szempontból egyaránt kötött, tehát a hiányos pályázatok − bírálat nélkül − elutasításra kerülnek. Nem lehet kitöltetlenül hagyni az „Adatlap”, a „Formanyomtatvány” egyetlen részét sem, illetve nem hiányozhat a „Kötelező mellékletek” közül egy sem.Amennyiben a Pályázó úgy értékeli, hogy pályázatára az adott feltétel/előírás nem vonatkozik, úgy ezt az adott helyen közölje és indokolja a kötelező adatszolgáltatás elhagyásának okát. További figyelmeztetés! Ne feledje a megvalósíthatósági tanulmányt és üzleti tervet a pályázathoz csatolni! |

II./1. ADATLAPOK KITÖLTÉSE

Ügyeljen arra, hogy a pályázat többi részével megegyező adatokat írjon be!

**Kérelem oldal:**

Töltse ki a Kérelem részt.

Írja alá cégszerűen a nyilatkozatokat, amennyiben megfelel a valóságnak:

* A pályázat benyújtásának időpontjában a szervezet az adózás rendjéről szóló 2003. évi XCII. törvény 178. § 32. pontja szerint köztartozásmentes adózónak minősül.
* A szervezet nem vesztette el saját tőkéjét, illetve rendelkezik saját tőkével.
* A szervezetnek nincs államháztartás alrendszereiből juttatott támogatásra vonatkozó szerződésben vállalt – a pályázat benyújtását megelőző két naptári éven belüli – nem teljesített kötelezettsége.

**A logisztikai park alapadatai**

1. **A logisztikai park megnevezése**: Adja meg a tervezett logisztikai park nevét!
2. **Rendelkezésre álló terület nagysága**: Adja meg a parknak kijelölt bruttó területet (a nem értékesíthető területekkel együtt).
3. **Terület és infrastruktúra becsült értéke**: Adja meg a logisztikai parknak kijelölt terület és a területen kialakított infrastruktúra együttes becsült értékét!
4. **A** **logisztikai park irányú fejlesztés kezdete**: Adja meg azt az évet, amikor a terület fejlesztése megkezdődött.
5. **A pályázatban bemutatott (további) beruházások:** Adja meg a park fejlesztésével kapcsolatos tervezett beruházások befejezésének évét és értékét!

**A pályázó szervezet**: Adja meg a pályázó szervezet főbb adatait!

## II./2. PÁLYÁZATI FORMANYOMTATVÁNY KITÖLTÉSE

Ügyeljen arra, hogy a formanyomtatványban szereplő válaszai a tartalmi értékelés szempontjait figyelembe véve értékelhetőek legyenek.

**1. pont:**

Egy rövid összefoglalás a logisztikai park projektről, amely a pályázat valamennyi fontosabb elemét felsorakoztatja.

**2. pont:**

Kérjük, mutassa be a pályázó szervezetet, adjon rövid ismertetést a működtető szervezet gazdasági hátteréről, céljairól, valamint a céget képviselő személyekről, amelyek a logisztikai park megvalósításáért felelnek.

**3. pont:**

A Megvalósíthatósági tanulmány alapján ismertesse a logisztikai park megvalósításának

gazdasági feltételeit, kitérve

* a közlekedési feltételekre,
* egyéb, a projekt szempontjából fontosnak tartott információkra.

**4. pont:**

Ismertesse a logisztikai park meglévő infrastrukturális adottságait, a következő 5 évre vonatkozó fejlesztési elképzeléseit. Kérjük, ismertessék a logisztikai park komplex infrastruktúrával történő ellátásának kapacitás-igényeit valamennyi alapvető infrastruktúrára vonatkozóan (víz-, szennyvíz-, esővíz-, villamos energia-, gáz-, informatikai és hírközlési hálózat-, út és iparvágány). Térjenek ki a megvalósítás ütemezésére.

Közművek: kérjük, adja meg a területen jelenleg elérhető és a fejlesztés megvalósulása után tervezett közművek fajtáit és kapacitásait.

**5. pont:**

Ismertesse a betelepült és a betelepülő vállalkozások adatait a megadott táblázatban, összhangban az adatlap adataival.

**Betelepült vállalkozások**: azok a logisztikai park területén már működő vállalkozások, amelyek cégkivonatában, a pályázatban megjelölt területen székhellyel, telephellyel vagy fiókteleppel.

Csak a területen ténylegesen működő vállalkozások számítanak betelepült vállalkozásoknak, amennyiben a terület tulajdonosa bérbe adta, és önmaga nem folytat tevékenységet az ingatlanon, csupán a bérlő számít betelepült vállalkozásnak.

**Betelepülő vállalkozások**: azok a vállalkozások, amelyek tevékenységüket a logisztikai park területén kívánják a jövőben folytatni (azonban még nem kezdték meg a működésüket), és érvényes csatlakozási nyilatkozattal rendelkeznek.

1. **pont:**

Ismertesse, hogy részesült-e már az államháztartás alrendszereiből vagy európai uniós forrásokból juttatott támogatásban (cím, év, időtartam, összeg, vállalt kötelezettségek), és teljesítette-e a vállalt kötelezettségeket

**7. pont:**

Ismertesse a területen jelenleg elérhető és tervezett fedett és szabad téri raktározási kapacitásokat

**8. pont:**

Tevékenység:

A Kapcsolódó közlekedési alágazatok esetében mutassa be, milyen közlekedési kapcsolatokkal rendelkezik, vagy fog rendelkezni a logisztikai park.

A Kombinált szállítási küldemények fogadására, feladására, tárolására alkalmas eszközöknél mutassa be, milyen, a raktározási, logisztikai tevékenység kiszolgálására alkalmas eszközökkel rendelkezik, vagy fog rendelkezni a logisztikai park.

A Kombináltszállítási forgalmi adatoknál mutassa be, milyen közlekedési kapcsolatok között milyen átrakási forgalmi adatokkal rendelkezik, vagy fog rendelkezni a logisztikai park.

III. FEJEZET

**KÖTELEZŐ MELLÉKLETEK**

Következőkben ismertetjük a kötelező mellékletek tartalmi követelményeit. Amennyiben a pályázat nem az előírtaknak megfelelő kötelező mellékleteket tartalmaz, úgy a pályázat nem érvényes, értékelés nélkül elutasításra kerül.

### Társasági szerződés, alapszabály vagy alapító okirat másolata, cégkivonat, aláírási címpéldány, egyéb dokumentumok

* **Gazdasági társaság** esetén a társasági szerződés, alapszabály vagy alapító okirat másolatát, 30 napnál nem régebbi cégkivonatot vagy annak hitelesített másolatát és az aláírási címpéldányt kérjük csatolni.
* Amennyiben a gazdasági társaság még nem került a cégnyilvántartásba bejegyzésbe, a társasági szerződés, alapszabály vagy alapító okirat másolatát, a cégbíróságnak az alapító okiratot befogadó igazolását (vagy annak hitelesített másolatát) és az aláírási címpéldányt kérjük csatolni
* **Helyi önkormányzatok társulása** esetén a társulásra vonatkozó dokumentumok hitelesített másolatát, a társulást képviselő személy(ek) aláírását hitelesítő dokumentumot kérjük csatolni.
* **Települési önkormányzat** esetén az önkormányzati testület képviseletre vonatkozó határozatának hitelesített másolatát, az önkormányzatot képviselő személy(ek) aláírását hitelesítő dokumentumot kérjük csatolni.

### Térképek

A pályázathoz csatolni kell:

**B/1** Olyan térképet, amely bemutatja a logisztikai park közúti, vasúti és más – a gazdaság számára fontos – szállítási csomópont (kikötő, repülőtér, autópálya, gyorsforgalmi út) csatlakozását.

**B/2.** A település térképét, amelyen jelölni kell a logisztikai park településen belüli elhelyezkedését.

### Tulajdoni lapok

### Tulajdoni lap másolat

### Kérjük, csatolja be a törzs-, valamint fejlesztési terület ingatlanainak 30 napnál nem régebbi hiteles tulajdoni lap másolatát. A törzsterület és a fejlesztési terület fogalmát és követelményrendszerét a Pályázati Útmutató I. fejezetének III. 1. (10)-(12) pontjai tartalmazzák. Kérjük, hogy a könnyebb áttekintés érdekében a Formanyomtatvány 3. táblázatával megegyező sorrendet használjon.

1. **A logisztikai park törzs- és fejlesztési területeinek Településrendezési Terv szerinti besorolására vonatkozó dokumentumok**

**D/1.** **A Településrendezési Terv logisztikai park törzs- és fejlesztési területeire vonatkozó részeinek másolata**

* + Kérjük másolatban csatolni az Önkormányzat által elfogadott Településrendezési Terv azon **térkép- és munkarészeit**, amelyek a logisztikai park kijelölt területére vonatkoznak. Ügyeljen arra, hogy egyértelműen azonosítható legyen a térképen a logisztikai park, ezért jelölje be annak körvonalát!

**D/2. Földhivatal elvi engedélye**

A területileg illetékes Földhivatal elvi engedélye a mezőgazdasági művelési ágból való kivonásról.

1. A logisztikai park megvalósíthatósági tanulmánya, üzleti terve

A melléklet terjedelme maximum 15 oldal, amely önállóan értékelhető és alkalmas a már elért eredmények és a fejlesztési elképzelések, illetve a tervezett projekt megalapozottságának, megvalósíthatósága és betelepíthetősége realitásának megítélésére.

E/1. A logisztikai park jellemzőinek bemutatása (maximum 3 oldal)

Mutassa be a logisztikai park kialakításának előzményeit, kijelölt területének jellemzőivel.

Részletesen jellemezze a park területén meglévő és tervezett infrastruktúrát, beleértve a hírközlési és a közlekedési hálózatok meglévő csatlakozási pontjainak jelenlegi és tervezett jellemzőinek, illetve kapacitásainak megadásával.

E/2. A logisztikai park működtetésével kapcsolatos elképzelései, szolgáltatásai, üzleti terv (maximum 10 oldal)

Mutassa be a betelepült vállalkozásokkal történő kapcsolattartás módját, elképzeléseit a vállalkozások együttműködésének elősegítésére, és a park megvalósítását támogató marketingtervet. Mutassa be a tervezett vagy megvalósult K+F tevékenységet, valamint a betelepült vállalkozások által folytatott vagy folytatni tervezetett közös, vagy egymáshoz képest kiegészítő tevékenységet (marketing, beszállítás, kutatás).

Mutassa be a logisztikai park már megvalósított és tervezett szolgáltatásait, a szolgáltatást végző szervezeteket, a szolgáltatások tartalmát, minőségét és színvonalát. Amennyiben a logisztikai parkban működik inkubátor- és szolgáltatóház, innovációs központ stb. mutassa be azok elhelyezkedését, általuk nyújtott szolgáltatásokat, működésüket, stb.

Részletesen térjen ki a park működtetéséhez szükséges források mértékére, forrására, összetételére a becsatolt üzleti tervben.

E/3. Működtető szervezet (maximum 2 oldal)

Amennyiben a „Logisztikai Park” címre Pályázó nem saját maga kívánja végezni a logisztikai parki beruházás szervezését és működtetését, akkor létrehozhat egy működtető szervezet.

Mutassa be a létrehozott, vagy tervben szereplő, működtető szervezetet, annak (tervezett) kialakítási módját, illetve működését. A kistérségi társulások kivételével a pályázatnak nem feltétele működtető szervezet létrehozása!

**F. A logisztikai park területének környezeti állapota**

A logisztikai park törzs- és fejlesztési területének környezeti állapotára vonatkozó dokumentumok csatolásának feltételeit a Pályázati Útmutató I. fejezetének III. 1. részének (10)-(12) pontjai tartalmazzák. Az ott meghatározott esetekben csatolni kell:

**F/1. A terület környezeti állapotának tényfeltárását tartalmazó dokumentáció**

**F/2. Kármentesítési program**

A Környezetvédelmi, Természetvédelmi és Vízügyi Felügyelőség által jóváhagyott kármentesítési program csatolása.

**H. 30 napnál nem régebben kiállított közokirat a pályázat benyújtásának időpontjában fennálló köztartozás-mentességről (amennyiben a Pályázó nem szerepel a köztartozásmentes adózói adatbázisban).**

IV. FEJEZET

## EGYÉB

Amennyiben a Pályázó úgy ítéli meg, hogy a kötelezően benyújtandó dokumentumokon túl további, a pályázat szempontjából fontosnak ítélt közlendője van, akkor növekvő sorszámmal ellátott függelékeket csatolhat a pályázathoz.

A pályázatot a következő **kötelező sorrend** szerint, az egyes szerkezeti elemek (illetve a mellékletesetében részenként is) áttekinthető módon elválasztva kérjük összeállítani:

* pályázati adatlap;
* pályázati formanyomtatvány;
* kötelező mellékletek;
* függelékek.